Peuter (2) verloor nier ná kanker ontdek word | News24
LAST UPDATED: 2018-09-19, 08:54
Peuter (2) verloor nier ná kanker ontdek word
Mieke Lessingh (2) is verlede maand met nierkanker gediagnoseer. Vir haar ouers, Pieter en Theresa, was die maand sedert dié diagnose 'n strawwe een. Foto: werner hills
'n MAAND gelede het 'n blakend gesonde Mieke Lessingh (2) van Pari Park nog met maats by haar dagmoeder se huis gespeel.
Nou is Mieke terug by dié groep – maar die kankergewas wat in haar linkernier ontdek is, het haar "reeds meer volwasse gemaak".
Só het haar ma, Theresa, aan PE Express vertel, 'n week nadat Mieke met chemoterapie moes begin.
"Dit is vreemd, maar sy kom werklik as meer volwasse voor," het Theresa gesê. "Sy is deur so baie in die afgelope maand, maar 'n mens sal nie sommer agterkom iets is fout nie – totdat 'n dokter in 'n wit jas met 'n naald naby haar kom. Dan skree sy."
Sy kom ook baie gesond voor, het Theresa bygevoeg. "Na die eerste dag van chemoterapie het sy naar geword, en soms kan ek sien dat haar spiere verswak, soos wanneer sy 'n koeldrank-glas moet vashou. Verder lyk alles normaal."
Dit is juis hoekom hulle gelukkig was dat die kanker so vroeg gediagnoseer is, het haar pa Pieter gesê. Die ouerpaar het eers onraad vermoed toe die dagmoeder, Rosemary Patterson, bloed in Mieke se urine opgemerk het.
"Dit kon baie erger wees," het hy gesê. "Toe ek die eerste sprake van kanker hoor was ek baie bekommerd, maar die dokters het dit darem vroeg opgemerk."
Nadat die kanker in haar linkernier gevind is, moes die gesin dadelik Kaapstad toe sodat Mieke se nier verwyder kon word.
"Dít was 'n moeilike dag, want die operasie duur byna drie ure en ons moes wag om te hoor hoe dit met haar gaan."
Die mediese onkoste beloop duisende rande en die gesin se mediese fonds dek nie alles nie. Maar vir die Lessinghs is hulle dogtertjie se gesondheid van allerbelang.
Hulle is optimisties dat die 18 weke wat voorlê, waarin Mieke chemoterapie sal ontvang, die kanker sal weghou.
"Die eerste dae was baie emosioneel," het Theresa gesê. "Ek het twee dae aaneen gehuil, tot ek nie meer kon nie. Nou vat ons dit een dag op 'n slag."